(tidligere sak 13/14)

**Sak 18/14** Oppstart av forvaltningsrevisjons prosjekt- Rutiner for

 internkontroll

Med bakgrunn i Plan for forvaltningsrevisjon 2013 – 2016, vedtatt av kommunestyret i møte 21.03.13, sak 14/13, ble bestilling av forvaltningsrevisjonsprosjekt «Intern kontroll» sendt Finnmark kommunerevisjon IKS den 8. april 2013.

Forprosjekt/prosjektplan ble lagt frem for kontrollutvalget i møte 20. september 2013.

Kontrollutvalget sluttet seg til Finnmark kommunerevisjon IKS forslag til prosjektplan for forvaltningsrevisjonsprosjektet «Internkontroll» for Berlevåg kommune.

Som en konsekvens av at Revisjonen ble bedt om at undersøkelser vedr. flere bekymringsmeldinger skulle prioriteres, ble dette prosjektet «satt på vent».

Etter vedtak i kontrollutvalget 7. februar 2014, sak 1/14 hvor diverse bestilte undersøkelser ble trukket tilbake, setter sekretariatet nå prosjektet på sakslisten igjen.

Kontrollutvalget bør diskutere om det er fornuftig å gjennomføre prosjektet nå, blant annet med bakgrunn i rådmannens avgang.

Den vedtatte plan for forvaltningsrevisjon har kun 2 prosjekter som er prioritert, jf. vedlegg.

Under behandlingen av planen i møte 12. mars 2013, sak 7/13 ble det bestemt av den fremlagte Plan for forvaltningsrevisjon skal ha en tidsperiode fra 2013 – 2014. På siste møte i 2013 skal planen rulleres og ny prioritering av prosjekter skal da gjøres. Av forskjellige årsaker ble saken ikke satt på sakslisten i 2013.

**Sekretariatets vurdering**

Forvaltningsrevisjon innebærer å gjennomføre systematiske vurderinger av økonomi, produktivitet, måloppnåelse og virkninger ut fra kommunestyrets vedtak og forutsetninger, herunder om:

1. forvaltningen bruker ressurser til å løse oppgaver som samsvarer med kommunestyrets vedtak og forutsetninger
2. forvaltningens ressursbruk og virkemidler er effektive i forhold til målene som er satt på område
3. regelverket etterleves
4. forvaltningens styringsverktøy og virkemidler er hensiktsmessige
5. beslutningsgrunnlaget fra administrasjonen til de politiske organer samsvarer med offentlige utredningskrav
6. resultatene i tjenesteproduksjonen er i tråd med kommunestyrets forutsetninger og/eller om resultatene for virksomheten er nådd.

Forvaltningsrevisjonsområdet er altså angitt å være *« økonomi, produktivitet, måloppnåelse og virkninger*» og kan med andre ord foretas på alle områder og i forhold til ethvert bruk av virkemidler man måtte velge å benytte i gjennomføringen av kommunestyrets vedtak

Valg av forvaltningsrevisjon bør gjøres i forhold til kommunelovens § 1, der det fremgår at formålet med kommuneloven er å legge til rette for

* et funksjonsdyktig kommunalt folkestyre
* en rasjonell og effektiv forvaltning av de kommunale fellesinteresser innenfor rammen av det nasjonale fellesskap
* med sikte på en bærekraftig utvikling

Sekretariatet har en oppfatning av at Berlevåg kommune har hatt en noe turbulent tid de siste årene, med en forholdvis høy turnover i lederstillinger. Vi konstaterer også at de to siste rådmennene har avsluttet sitt forhold til kommunen «på dagen» og at begge har fått med seg sluttpakker.

**Sekretariatets forslag:**

Gjennomføringen av forvaltningsrevisjonsprosjekt «Rutiner for internkontroll» igangsettes.

Kontrollutvalget vedtar følgende hovedproblemstilling for prosjektet:

* Har Berlevåg kommune et betryggende system for internkontroll?

Kontrollutvalget overlater til revisjonen å utarbeide underproblemstillinger og eventuelle tilleggsproblemstillinger i tilknytning til hovedproblemstillingen, med utgangspunkt i forprosjekt behandlet av utvalget 20. september 2013, sak 24/13

Prosjektet avgrenses til å gjelde årene 2013/2014.

Av effektivitetshensyn delegeres til sekretariatet å avklare kurante spørsmål med revisor underveis i prosjektprosessen.

Vadsø 16. juli 2014